Staak voorskriftelikheid oor dié sake | Netwerk24
Deur Frans Calitz, Lambertsbaai 28 Mei 2018 00:00
Amanda Gouws was weer aan die woord. Vryheid van spraak is weer hoog op die agenda. Dis omtrent al waarmee ek met haar en haar maters saamstem, want dan kan ons wat van hulle verskil, ook ons sê sê.
Vir Anton van Niekerk is die aanspraak dat ons met 'n volksmoord te doen het hiperboliese kaf. Met soveel redaksionele ruimte tot my beskikking sou ek my ook aan retoriese gebrabbel skuldig maak en hiperboliese kaf in lesers se kele afdwing. Max du Preez is bekommerd oor die invloed van Afriforum op die denke van wit mense. Wel, ek het verstand en kan vir myself dink sonder om AfriForum ter harte te neem, hoewel ek waardeer wat hulle vir ons doen. Prof. Elmien du Plessis bevraagteken die statistieke oor plaasmoorde en hou nie daarvan dat AfriForum "kwessies in isolasie aanpak nie." Ek wag om te hoor met wie die probleem aangepak kan word?
Dan is daar ook 'n probleem met die word "volksmoord". Die swaargewigte val kort-kort terug op vergelykings tussen die "holocaust" en dit wat nou hier in ons land gebeur. Hul definisies van volksmoord is lafhartige snert om die probleem te ontduik en blykbaar belangriker as die gegewe dat die "holocaust" ook met sporadiese aanvalle begin het. Die toename in sodanige aanvalle, die regering se voortgesette stilswye en populistiese slagspreuke moet egter nie onderskat word nie. Voorafgaande was instrumenteel in lande waar grootskaalse uitwissings plaasgevind het.
CR se onlangse danspassies op Zuma se "Usimi Wami" moet geensins ligtelik opgeneem word nie. Vir die populistiese massas is dit suiwer mandaat dat die gewere maar gelaai kan word.
Die essensiële vertrekpunt om die tendens om te keer, is vir ons president om vir sy "two-step" om verskoning te vra. Die akademici moet liefs hieroor skryf en hulle voorskriftelikheid staak aan lesers wat blykbaar die vermoë ontbreek om vir hulleself te dink. Hoeveel van die moordenaars op boere het nie met die dansende beelde van Zuma en CR in hul geestesoë oor drade geklim en ou mense se kele afgesny nie